Predkladacia správa

          Analýza právnych predpisov vo vzťahu k realizovateľnosti projektov verejno-súkromného partnerstva (PPP) v Slovenskej republike a návrh legislatívnych opatrení v oblasti PPP sa predkladá na základe plánu práce vlády SR. 
 
Vláda SR sa v programovom vyhlásení zaviazala, že určí pravidlá a bude aktívne podporovať vznik verejno-súkromných partnerstiev v oblasti spravovania a vytvárania verejných statkov a zabezpečovania verejných služieb a legislatívne stanoví pravidlá a podmienky financovania projektov formou verejno-súkromného partnerstva.
 
Nevyhnutným predpokladom pre efektívnu realizáciu PPP projektov je vytvorenie optimálneho právneho rámca. Pre nastavenie tohto rámca je základnou podmienkou komplexné zanalyzovanie právnych predpisov, ktoré priamo alebo nepriamo upravujú oblasť PPP. Z uvedených dôvodov bola vypracovaná Analýza právnych predpisov vo vzťahu k realizovateľnosti projektov verejno-súkromného partnerstva (PPP) v Slovenskej republike, ktorá obsahuje:
 
§         všeobecné zhodnotenie súčasných legislatívnych podmienok realizácie PPP projektov v SR,
§        zhodnotenie možností systematiky právnej úpravy PPP v právnom poriadku SR,
§         analýzu právnej úpravy PPP v SR v nadväznosti na právne predpisy Európskej únie,
§         komplexnú analýzu platných právnych predpisov v SR upravujúcich PPP spolu s návrhom spôsobu odstránenia legislatívnych prekážok realizácie PPP a návrhom osobitných legislatívnych opatrení, ktoré optimalizujú realizáciu PPP projektov v SR a
§         porovnanie právnych úprav PPP vo vybraných štátoch EÚ realizujúcich alebo pripravujúcich PPP projekty (príloha č. 1)
 
Na základe záverov analýzy sa navrhuje uznesením vlády SR uložiť vybraným ministrom, predsedom ústredných orgánov štátnej správy a predsedovi Úradu pre reguláciu sieťových odvetví vykonať legislatívne opatrenia navrhované v analýze. 
 
Analýza právnych predpisov vo vzťahu k realizovateľnosti projektov verejno-súkromného partnerstva (PPP) v Slovenskej republike a návrh legislatívnych opatrení v oblasti PPP nemá dopad na verejné financie, na obyvateľov, hospodárenie podnikateľskej sféry a iných právnických osôb, na životné prostredie, zamestnanosť, na podnikateľské prostredie a na informatizáciu spoločnosti. 
 
Materiál prerokovala Hospodárska a sociálna rada Slovenskej republiky a predkladá sa na rokovanie vlády SR bez rozporov.